Polisie slaan toe op kapingsindikaat | Maroela Media
Drie verdagtes wat met 'n moontlike kapingsindikaat verbind word, is onlangs in hegtenis geneem. Dié sindikaat word met 17 motorkapings verbind. Twee van die verdagtes sal na verwagting vandeesweek in die hof verskyn.
Kapt. Katlego Mogale, woordvoerder van die Valke, sê die Valke is al geruime tyd op die spoor van lede van dié kapingsindikaat. Die sindikaat kan tot dusver aan kapings in Johannesburg, Kaapstad, Noordwes en Vrystaat verbind word.
"Van die kapings het al in 2008 plaasgevind," sê Mogale.
Twee van die verdagtes sal onderskeidelik Woensdag in die Palm Ridge-landdroshof in Johannesburg en Donderdag in die Johannesburgse landdroshof verskyn.
Die derde verdagte, Sharief Solomon (36), het reeds verlede week in die Goodwood-landdroshof in Kaapstad verskyn.
Die drie verdagtes staan tereg op aanklag van kaping en die besit van gesteelde voertuie.
"Die saak sal na verwagting binnekort gesentraliseer word sodat die drie verdagtes in dieselfde beskuldigdebank kan verskyn."